SCGP คว้ารางวัลออกแบบ “บรรจุภัณฑ์” เวที WORLD STAR AWARDS 2023
SCGP คว้ารางวัลออกแบบ “บรรจุภัณฑ์” เวที WORLD STAR AWARDS 2023 และ ‘ASIASTAR 2022 AWARDS ตอบโจทย์ใช้งานลูกค้าได้จริง และส่งเสริมการขายให้แก่สินค้า รวมถึงเป็นมิตรต่อสิ่งแวดล้อม
SCGP คว้ารางวัลออกแบบ “บรรจุภัณฑ์” เวที WORLD STAR AWARDS 2023 และ ‘ASIASTAR 2022 AWARDS ตอบโจทย์ใช้งานลูกค้าได้จริง และส่งเสริมการขายให้แก่สินค้า รวมถึงเป็นมิตรต่อสิ่งแวดล้อม
15 มี.ค. 2566

บริษัทเอสซีจี แพคเกจจิ้ง จำกัด (มหาชน) หรือ SCGP ประสบความสำเร็จด้านการออกแบบบรรจุภัณฑ์จากเวทีระดับโลกและเอเชีย จากความมุ่งมั่นพัฒนาบรรจุภัณฑ์เพื่อตอบโจทย์การใช้งานของลูกค้าได้อย่างแท้จริง มีรูปแบบและการดีไซน์ที่สวยงาม ดึงดูดผู้บริโภคและช่วยส่งเสริมการขายสินค้า
โดยล่าสุดนักออกแบบจากบริษัทกลุ่มสยามบรรจุภัณฑ์ จำกัด ใน SCGP ได้รับรางวัลชนะเลิศรวม 5 รางวัล จากงาน WORLD STAR AWARDS ปี 66 ที่จัดโดย World Packaging Organization (WPO) ซึ่งมีผลงานส่งเข้าประกวดในปีนี้รวม 440 ผลงาน ใน 16 ประเภท จาก 37 ประเทศทั่วโลก และงาน ASIASTAR 2022 AWARDS ที่จัดโดย ASIAN PACKAGING FEDERATION
สำหรับงานประกวด “WORLD STAR AWARDS 2023” นักออกแบบของ SCGP ได้รับ 2 รางวัลคุณภาพ ได้แก่ “รางวัลชนะเลิศประเภท Luxury Package” จากผลงาน Moon Cake “มองผ่านจันทร์” โดย ธาวิตา รัตนัย และ สุชาณัฐ ชิดไทย ที่ออกแบบกล่องขนมไหว้พระจันทร์เซ็ต 4 ชิ้น มีจุดเด่นด้านการออกแบบให้มีกลไกหมุนภาพดวงจันทร์ที่หน้ากล่อง เพื่อเป็นลูกเล่นสื่อถึงเวลาที่เปลี่ยนผ่านไปและกลับมาบรรจบพบกันใหม่ของครอบครัว เสริมด้วยตัวอักษรมงคลของจีนเพื่อส่งมอบสิ่งดี ๆ แก่ผู้รับ
นอกจากนี้ได้เพิ่มประโยชน์แก่บรรจุภัณฑ์สามารถนำมาใช้บรรจุของใหม่ได้เพื่อความคุ้มค่าและเป็นมิตรต่อสิ่งแวดล้อม รวมถึง “รางวัลชนะเลิศประเภท Point of Sale” (ชั้นแสดงสินค้า) จากผลงาน “Point of Purchase” โดยทีมนักออกแบบ ประกอบด้วย รินลดา อนุวัฒน์มงคล, ปทิตตา ศิริฤกษ์รัตนา, ผนินทร เรืองแววมณี และ ภาษา จุ้ยชุ่ม จากบริษัทกลุ่มสยามบรรจุภัณฑ์ จำกัด ที่ออกแบบชั้นแสดงสินค้าแก่ 3M ที่ผลิตจากกระดาษ มีน้ำหนักเบา ประกอบง่ายไม่ต้องใช้กาว และบรรจุในบรรจุภัณฑ์ที่ไม่เปลืองเนื้อที่ โดยได้แรงบันดาลใจการออกแบบจากรูปทรงเราขาคณิตของอาคารเรียนและรถโรงเรียน กลายเป็นชั้นแสดงสินค้าเพื่อสื่อสาร ณ จุดขาย ให้เด็กและครอบครัวสามารถเลือกผลิตภัณฑ์เครื่องเขียน อีกทั้งได้ออกแบบฟังก์ชันให้จัดวางสินค้าได้ 360 องศา ช่วยให้ลูกค้ามองเห็นได้อย่างชัดเจนยิ่งขึ้นและยังจัดวางสินค้าได้มากกว่าชั้นแสดงทั่วไป
ขณะที่งานประกวด “ASIASTAR 2022 AWARDS” สามารถคว้า 3 รางวัลคุณภาพ ได้แก่ 1.รางวัลชนะเลิศประเภท Gift Package 2 รางวัล ประกอบด้วย ผลงาน “The Art of Hand Crafted” โดย ธาวิตา รัตนัย ได้ออกแบบกระเช้าของขวัญที่ใช้เป็นกล่องเก็บสิ่งของขนาดเล็กต่อได้ โดยได้รับแรงบันดาลใจจากกล่องเก็บของและลวดลายผ้าไหมไทยประยุกต์ ตัวกล่องผลิตจากกล่องลูกฟูกลอน E ผลิตด้วยระบบพิมพ์ดิจิทัล หูหิ้วเป็นริบบิ้นผ้าสีทอง ออกแบบลวดลายกราฟฟิกหรูหรา แข็งแรงรับน้ำหนักได้มาก
นอกจากนี้ยังมีผลงาน “Lucky Fortune Gift Set” จาก กฤชพร กุลรัตนรักษ์ และ สุริยา พิมพ์โคตร ที่ออกแบบกล่องของขวัญสบู่มงคลและฟอร์จูนคุกกี้ โดยออกแบบโครงสร้างกล่องให้มีขนาดกะทัดรัด สามารถใช้ประโยชน์จากสายคล้องของพู่ที่ยื่นออกจากกล่อง เพื่ออำนวยความสะดวกในการหิ้ว และออกชิ้นส่วนกันกระแทกให้ใช้กับสบู่ที่มีรูปทรงแตกต่างกันได้ถึง 4 รูปแบบ นอกจากนี้สามารถนำไปแขวนเพื่อเป็นของตกแต่งได้อีกด้วย
รวมถึงรางวัลสุดท้ายเป็น รางวัลชนะเลิศประเภท Transport Package (บรรจุภัณฑ์เพื่อการขนส่ง) จากผลงาน “Ready to Share – Ready to Show” โดย ธนพร วรวาส และ กฤชพร กุลรัตนรักษ์ ที่คำนึงถึง 3 ปัจจัย ได้แก่ ระบบขนส่ง ค้าปลีกและการจัดแสดงที่โดดเด่น โดยเป็นกล่องที่รองรับการขนส่ง พร้อมวางขายและเรียงซ้อนกันได้ นอกจากนี้ได้ออกแบบให้สามารถฉีกตามรอยปรุเพื่อโชว์สินค้าและสะดวกในการเลือกซื้อ โดยนำกลไกแบบ Pop-Up มาใช้ร่วมกับการออกแบบเพื่อเพิ่มความโดดเด่นแก่สินค้าในชั้นวางเป็นที่จดจำ และคำนึงถึงการใช้กระดาษอย่างคุ้มค่าเป็นมิตรต่อสิ่งแวดล้อม
ทั้งนี้ การได้รับรางวัลครั้งนี้เป็นความภาคภูมิใจของ SCGP และสร้างแรงบันดาลใจแก่นักออกแบบในการสร้างสรรค์ผลงานที่ดีแก่ลูกค้าและตอบโจทย์การใช้ทรัพยากรอย่างคุ้มค่า โดย SCGP พร้อมสนับสนุนให้เกิดการพัฒนางานออกแบบบรรจุภัณฑ์อย่างต่อเนื่องที่เป็นนวัตกรรมทางความคิดและการดีไซน์ เพื่อเสริมอุตสาหกรรมบรรจุภัณฑ์ของประเทศไทยให้มีมาตรฐานที่ดียิ่งขึ้น